《度侄从事行亲迎之礼于傅氏朋旧各赋诗赠别老》
宋代·刘学箕

晓露沁桃脸，东风摇柳丝。
小雨斂香尘，山川发华滋。
今晨天气新，满路春融怡。
祖饯宾从欢，喧哗车马驰。
问云何为者，吾子有所之。
所之道匪遥，求友贵及时。
婚姻古则然，制礼今或夸。
琴瑟因好合，蘋繁尤谨持。
择藕得贤柔，令淑全妇仪。
岂但荣已身，实将慰母慈。
冰翁君子儒，材术世吏师。
听讼鉴烛物，明尤差毫釐。
子既获晤承，朝夕广见知。
士生三日别，犹以刮目为。
此行谅经月，归计春仲期。
非吴下阿蒙，行可验措施。
心广体自拜，勿溺小智私。
门户要人兴，责望夙所蕲。
庙见事唯谨，遄迈毋或迟。
语直殆逆耳，愿当深致思。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。